### **அக்டோபர் 24 அன்று, பொதுப் போக்குவரத்து மற்றும் இணைய அணுகல் வசதிகளை மேம்படுத்துவதற்கு வாக்களிக்கவும்**

**நகரை எளிதில் சுற்றி வருவதற்கும் ஏனையவர்களுடன் இணைக்கப்படுவதற்கும் யாவரும் தகுதியானவர்கள்.**

பொதுப் போக்குவரத்து மற்றும் இணைய சேவைகள் கட்டுப்படியானதாக, நம்பகமானதாக மற்றும் அணுகக்கூடியதாக இருக்கும்போது, ​​​​நாம் சரியான நேரத்தில் வேலைக்குச் செல்வதற்கும் பாடசாலைக்குச் செல்வதற்கும், வீட்டை விட்டு வெளியேறாமல் முக்கியமான இணையத்தள சேவைகளை அணுகுவதற்கும், நண்பர்கள் மற்றும் குடும்பத்தினருடன் தொடர்பில் இருப்பதற்கும் முடியும். **நகரம் முழுவதும் பொதுப் போக்குவரத்து மற்றும் இணைய அணுகல் வசதிகளை மேம்படுத்துவதற்காக வாக்களிப்பதற்கு, ரொறன்ரோவின் நகரசபைத்** **தேர்தல் உங்களுக்கு ஒரு சிறந்த வாய்ப்பாகும்.**

### **பிரச்சினை என்ன?**

**பொதுப் போக்குவரத்துச் செலவு மிகவும் அதிகமாக இருப்பதுடன் வருமானத்தில் பெரும் பகுதியை அது எடுத்துக் கொள்கிறது**

மாதாந்தப் பேரூந்துப் போக்குவரத்துப் பயணச்சீட்டின் (transit pass) கட்டணம் பணவீக்க விகிதத்தை விட [மிக அதிகளவில்](https://assets.nationbuilder.com/socialplanningtoronto/pages/2279/attachments/original/1578438814/Good_Bad_Ugly_Toronto_After_Austerity-min.pdf?1578438814) அதிகரித்து வருகின்றது. குறைந்த பட்ச ஊதியம் பெறும் இரண்டு பெற்றோர்களைக் கொண்ட நான்கு பேர் உள்ள ஒரு குடும்பம், [தமது மாதாந்த வருமானத்தின் 20%–35% ஐப்](https://www.toronto.ca/legdocs/mmis/2016/ex/bgrd/backgroundfile-98467.pdf) பொதுப் போக்குவரத்துக்காகச் செலவிட முடியும். நகரத்தின் [Fare Pass Transit Discount Program](https://www.toronto.ca/community-people/employment-social-support/support-for-people-in-financial-need/assistance-through-ontario-works/transit-discount/) (நியாயமான பேரூந்துப் பயணச்சீட்டுக் கட்டணத் தள்ளுபடித் திட்டம்) சில குறைந்த வருமானம் உள்ளவர்களுக்குப் போக்குவரத்துச் செலவுகளைக் குறைத்துள்ளது, ஆனால் அது போதுமானதாக இல்லை. அத்துடன், போதுமான நபர்களுக்குக் கிடைப்பதும் இல்லை.

**பொதுப் போக்குவரத்துச் சேவை நம்பகத்தன்மையற்றதும் ஏமாற்றமளிப்பதுமாக இருக்கின்றது**

பொதுப் போக்குவரத்துச் சேவைகளைப் பயன்படுத்துபவர்கள் எல்லோரும், பெரும்பாலும் காலதாமதம், நீண்ட காத்திருப்புகள், நம்பகத்தன்மையற்ற சேவை மற்றும் அதிக சனநெரிசலை அனுபவிக்கின்றனர். பொதுப் போக்குவரத்தைப் பெரிதும் நம்பியிருக்கும் குறைந்த வருமானம் உள்ளவர்கள், பெண்கள், சுழற்சிமுறை நேரப் பணியாளர்கள், ஆகியோருக்கும் மாற்றுத்திறனாளிகளுக்கும் இந்தப் பிரச்சனைகள் மேலும் மோசமானதாக இருக்கின்றது.

**இந்தப் பொதுப் போக்குவரத்து முறைமையானது, பல நபர்களுக்குப் பலவிதத் தடைகளை ஏற்படுத்துகின்றது**

PRESTO க்கு நகர்வது [தடைகளை](https://www.ohrc.on.ca/en/news_centre/letter-ttc-and-metrolinx-human-rights-code-barriers-linked-presto) உருவாக்கியுள்ளது — குறைவான இடங்களிலேயே கட்டணத்தைப் பணமாகச் செலுத்தக்கூடியதாக உள்ளது. குறைந்த பட்ச நிலுவைகள் தேவைப்படுகின்றன, டிக்கெட்டுகள் காலாவதியாகின்றன. — இது குறைந்த வருமானம் கொண்ட குடியிருப்பாளர்களை மிகவும் பாதிக்கின்றது. மாற்றுத் திறனாளிகளுக்குப் பொதுப் போக்குவரத்து முறையை அணுகக்கூடியதாக மாற்றுவதில் நகரம் சில [முன்னேற்றங்களை](https://www.toronto.ca/explore-enjoy/history-art-culture/online-exhibits/web-exhibits/web-exhibits-transportation/the-ttc-100-years-of-moving-toronto/accessibility-the-ttc/) அடைந்திருந்தாலும், கால் பகுதிக்கும் அதிகமான சுரங்கப்பாதை நிலையங்களில் அணுகலுக்கான வசதிகள் இன்னமும் இல்லாதிருக்கின்றது, அத்துடன், இப்போது [Wheel-Trans (வீல்-டிரான்ஸ்) சேவையைக் குறைக்குமாறு](https://ttc-cdn.azureedge.net/-/media/Project/TTC/DevProto/Documents/Home/Public-Meetings/Board/2022/June-23/10_WheelTrans_Transformation_Program_2022_Update.pdf?rev=0c25950d91eb446cbe5de80f06c06394&hash=14235B0A11D1AE551FEFB8D5796D1F19), TTC முன்மொழிவதனால், வீட்டுக்கு நேரடியாகச் சென்று பயணிகளை ஏற்றிச் செல்லும் (door-to-door) சேவைக்காகச் சில பயணிகள் முன்பதிவு செய்வதை இது கட்டுப்படுத்துகின்றது.

**இணையத்தள அணுகல் மிகவும் தேவைப்படும் ஒரு வசதியாகும், ஆனால் அது மிகவும் விலை கூடியதாக இருக்கின்றது**

இந்தப் பெருந் தொற்றுநோயானது, வேலை செய்வதற்கும், படிப்பதற்கும், மற்றவர்களுடன் இணைவதற்கும், தகவல்களை அணுகுவதற்கும், மருத்துவ மற்றும் பிற முக்கியமான சேவைகளை அணுகுவதற்கும் இணையத்தள அணுகலை அவசியமாக்கியுள்ளது. [இணையத்தள அணுகலுக்கு உத்தரவாதம் அளிக்கப்படுவதுடன், அது ஒரு மனித உரிமையாகவும் பார்க்கப்பட வேண்டும்](https://www.equaltimes.org/internet-access-a-new-human-right#.YxZ-0C8r30o) என்று சில சட்டவறிஞர்கள் நினைக்கின்றனர். ஆயினும், பல குடியிருப்பாளர்கள் நம்பகமான, அதிவேக இணையத்தை வாங்குவதற்குத் தொடர்ந்தும் போராடுகின்றனர். உண்மையில், ஒன்ராறியோவிலும் கனடா முழுவதிலும் இணைய விலைகள் கடந்த இரண்டு ஆண்டுகளாகத் தொடர்ந்து [அதிகரித்து வருகின்றன.](https://www.thestar.com/business/2022/07/20/canadas-internet-prices-now-highest-in-the-world-for-some-speeds-continue-to-climb-report-finds.html) 2021 இல் ரொறன்ரோவின் குடியிருப்பாளர்கள் அதிவேக இணையத் திட்டங்களுக்கு (101–250 Mbps) [மாதம் ஒன்றுக்கு சுமார் $105](https://www.ic.gc.ca/eic/site/693.nsf/eng/00578.html#s4.2) செலுத்தினர்.

### **உரிய நடவடிக்கை எடுக்கவும்!**

1. உங்கள் நகர சபை வேட்பாளர்கள் பின்வரும் நடவடிக்கைகளில் ஈடுபடுவார்களா என்று கேட்கவும்:

* பொதுப் போக்குவரத்துச் சேவை நிலைகளைப் பாதுகாக்கவும் அதிகரிக்கவும் TTC இயக்கத்துக்கான நிதியில் முதலீடு செய்தல்.
* குறைந்த வருமானம் உள்ள குடியிருப்பாளர்கள் மற்றும் முதியவர்களுக்கு இலவசமான பயணச்சீட்டுகள் வழங்கத் தொடங்கி, அனைவருக்கும் குறைந்த செலவிலான பொதுப் போக்குவரத்து முறையை உண்மையாகவே உருவாக்குதல்.
* TTC மற்றும் பிற போக்குவரத்து அமைப்புகளுக்கு இடையே பயணம் செய்வதற்குக் கட்டணத் தள்ளுபடியுடன்/இலவசமாக இடமாற்றப் பயணச்சீட்டுகளை வழங்குதல்.
* குறைவாக/அதிகமாக சேவை பயன்படுத்தப்படும் பாதைகளில் போக்குவரத்துச் சேவையைப் பயன்படுத்தும் தடவைகளை மீண்டும் கொண்டு வருதல்/அதிகரித்தல்.
* சபையின் அடுத்த பதவிக்காலத்தில் ([RapidTO](https://www.toronto.ca/services-payments/streets-parking-transportation/transportation-projects/rapidto/rapidto-bus-lanes/) இல் திட்டமிட்டபடி) 10 பேருந்து மற்றும் மின்பேரூந்து ஆகியவற்றின் முதன்மைத் தரிப்பிடங்களை நடைமுறைப்படுத்துதல்.
* பரந்துபட்ட நகரசபை வலைத்தளத்தை நிறுவுவதற்கு உறுதி பூணுதல்.
* குறைந்த மற்றும் நடுத்தர வருமானம் உள்ள அனைவருக்கும் $10/மாதம் என்ற விலைக் கட்டணத்தில் இணையத்தை வழங்குதல்.
* பொதுப் போக்குவரத்து உட்பட நகரத்திற்குச் சொந்தமான கட்டிடங்கள் மற்றும் வசதிகள் அனைத்திலும் இலவசமாகப் பொதுவான Wi-Fi வழங்குதல்
* வீல்-டிரான்ஸ் சேவையை விரிவுபடுத்துவதற்கும், தேவைப்படுபவர்களுக்காக வீட்டுக்கு வீடு சென்று ஏற்றிச் செல்லும் வீல்-டிரான்ஸ் சேவையைப் பாதுகாப்பதற்கும் மாகாண அரசாங்கத்திடமிருந்து அதிக நிதியுதவியைப் பெற்றுக் கொள்ளுதல்.
* ஏழ்மையால் பின்தங்கிய மக்களுக்குச் சேவை புரியும் முன்பதிவு தேவைப்படாத நிலையங்கள் (drop-ins) மற்றும் சமூக நிறுவனங்கள் ஆகியன TTC பயணச்சீட்டுகளை மொத்தமாக வாங்குவதன் மூலமும் PRESTO அட்டைகளை வாங்கும் மற்றும் முன்பணத்தை மீண்டும் செலுத்தும் (reload) இடங்களை விரிவுபடுத்துவதன் மூலமும் அவர்களுக்கான தொடர்ந்த பொதுப் போக்குவரத்து அணுகலை உறுதிசெய்து கொள்ளுதல்.

2. வேட்பாளர்களைப் பற்றி மேலும் அறிக

இந்தத் தேர்தலின் பிரச்சினைகள் பற்றியும் வேட்பாளர்களின் நிலைப்பாடு குறித்தும் மேலும் அறிவதற்கு அனைத்து வேட்பாளர்களினதும் விவாதம் போன்ற நிகழ்வில் கலந்து கொள்ளவும்.

3. வாக்களிப்பதற்கு உறுதியெடுக்கவும்.

தேர்தல் நாள் அக்டோபர் 24.

முன்கூட்டிய வாக்களிப்பு அக்டோபர் 7 முதல் 14 வரை.

தபால் மூலம் வாக்களிப்பதற்கு செப்டம்பர் 1 முதல் 23 வரை விண்ணப்பிக்கவும்.

மேலதிகத் தகவல்களுக்கு, [www.socialplanningtoronto.org](http://www.socialplanningtoronto.org) ஐப் பார்வையிடவும்.